«Aure» har flere betydninger.

**Aure** er en kommune på Nordmøre i Møre og Romsdal. Den grenser til Heim (i Trøndelag) i øst og over fjorden i sør. Over fjorden ligger Kristiansund i vest og Tingvoll i sør, mens Smøla og Hitra (i Trøndelag) ligger nord for Edøyfjorden.

Folk fra selve Aure og Ertvågsøya kalles aurgjeldinger og målføret deres aurgjeldsk. Folket som kommer fra tidligere Stemshaug kommune kalles stemshauginger. Folk fra tidligere Tustna kommune kalles tustninger og dialekten kalles tustning.

Kommuneslagordet til Aure er «Vill, Vakker og Vennlig».

Natur
-----

De karakteristiske fjellene på Tustna, sett fra Kvernberget i Kristiansund.  Foto: Harald Oppedal 
### Topografi

#### Fjell

Aure kommune har mange fjell, Tustnastabban som ligger på øyene Tustna og Stabblandet er kjente landemerker på nordmørskysten. Det høyeste fjellet i kommunen er Innerbergsalen med sine 908 moh, denne toppen ligger på Stabblandet.

*Se også Kategori:Fjell i Aure kommune*
#### Øyer og holmer

Kommunen er rik på store og små øyer. I den vestlige delen av kommunen ligger de store øyene Tustna, Stabblandet og Ertvågsøya, i nord finner vi Skardsøya. Rundt de store øyene ligger det en skjærgård av små øyer og holmer.

Solskjelsøya som ligger nord for Stabblandet er historisk kjent for det store slaget som Harald Hårfagre utkjempet ved øyen.

*Se også Kategori:Øyer i Aure kommune*

Planteliv
---------

Kommunen har et rikt planteliv og etter det man kjenner til, så har Aure verdensnordgrense for 3 karplantearter; blankburkne, knortestorr og kystmaigull. Av rødlistede arter i kommunen er 8 arter kjent; alm (NT), blankstorkenebb (NT), brudespore (NT), engmarihand (NT), fjellnøkleblom (NT), kvit skogfrue (NT), kystengkall (VU) og marinøkkel (NT). Som man ser er alle de rødlistede karplantene i Aure rødlistet som "nær truet" (NT), bortsett fra kystengkall. Den siste er rødlistet som sårbar (VU).

Dyreliv
-------

### Fugleliv

Kommunevåpenet til gamle Aure kommune
Aure kommune ligger i et område med mye ørn, både havørn og kongeørn hekker i området. Frem til kommunesammenslåingen med Tustna kommune 1. januar 2006, var kommunevåpenet til Aure to ørnehoder som så hver sin vei.

Kommunen har både fjorder og sjøområder i tillegg til fjell og skog. Dette gjør at det er et særlig variert fugleliv i kommunen. Fra storfugl og rype i fjellet til tjeld, måse og ærfugl ved kysten. I tillegg kan nevnes at alle de syv hakkespettartene i Norge hekker i kommunen, disse er; flaggspett, hvitryggspett, dvergspett, tretåspett, gråspett, grønnspett og svartspett.

Mellandsvågen og Livsneset på Skardsøya er det mest interessante fugleområdet i Aure. Dette er et såkalt ramsarområde, og flere sjeldne og rødlistede fuglearter overvintrer der.

### Hjortedyr

I Aure kommune er det store stammer med både rådyr og hjort i tillegg til at det finnes en voksende stamme med elg. Aure har lenge vært en av de største hjortekommunene i Norge. Tidlig på våren og sommeren kan man se mye beitende hjort langs veiene. Det å se flokker på flere titalls dyr er ikke uvanlig.

### Rovdyr

Gaupe er det største bofaste rovdyret i Aure. Det har vært observert bjørn i kommunen, men dette er ikke et dyr som har fast tilhold der. Rødreven har også fast tilhold i Aure og det kan se ut som denne arten har økt i antall de siste årene. Ellers finnes det også andre rovdyr som; mår, røyskatt, grevling og mink.

Bosetninger
-----------

Trønderlån er en typisk form på våningshus i kommunen. Dette fra Inderberg på Stabblandet.  Foto: Olve Utne 
### Tettsteder

* Aure sentrum

### Bygder

* Aresvik
* Foldfjorden
* Kjørsvikbugen
* Lesund
* Mjosundet
* Stemshaug
* Todal
* Våg
* Ålmo

### Gårder

* Brattset gard
* Lesund gård
* Melland

Samferdsel
----------

Majestetiske fjell i Tustna i Aure kommune på østsiden av Trondheimsleia.  Foto: Harald Oppedal  
Aure ligger godt til rette for sjøveistransport, med skipsleia som kalles Trondheimsleia rett forbi kysten. Kystekspressen mellom Kristiansund og Trondheim har stoppested på Kjørsvikbugen nord i kommunen. Båten stopper også ved øyen Ringholmen utenfor Tustna dersom det er passasjerer fra til.

Fra øyen Tustna er det fergeforbindelse til Smøla med sambandet Edøya–Sandvika, og til Kristiansund med sambandet Seivika–Tømmervåg. Det er også ferge fra Nordheim på Tustna til Solskjelsøya, dette sambandet ble tatt i bruk i januar 2009.

Fylkesvei 680 og fylkesvei 682 passerer gjennom kommunen.

Vandreruten Fjordruta som starter ved Kvernberget flyplass i Kristiansund går igjennom kommunen. Seks av hyttene som eies/drives av Kristiansund og Nordmøre turistforening ligger her, Trollstua og Gullsteinsvollen på Tustna, Imarbu og Nersetra på Ertvågsøya, Rovangen og Storfiskhytta på fastlandet.

Kirker
------

Aure kirke
Aure kirkelige fellesråd består av tre sokn, det er tre kirker og ett kapell i kommunen.

* Aure sokn – Aure kirke og Aure og Folde kirkegårder
* Stemshaug sokn – Stemshaug kirke og Stemshaug kirkegård
* Tustna sokn – Gullstein kirke og Gullstein kirkegård, Sør-Tustna kapell

Aure kirkekontor holder til i Aure gamle prestegård i Aure sentrum.

Næringsliv
----------

Aure kommune har et variert næringsliv. Primærnæringene står sterkt i kommunen, i 2009 var det 140 registrerte gårdsbruk i drift, havbruk og fiskeri stod også sterkt.

Statoil Tjeldbergodden sitt anlegg nord i kommunen er en stor aktør, i 2006 var det her ca. 125 fast ansatte, i tillegg kom ca. 200 indirekte stillinger. I bygden Mjosundet ligger skipsverftene Mjosundet Båt og Hydraulikk AS og Sletta Verft AS.

Historie
--------

### Fosnakulturen

Arkeologiske funn viser at det har bodd folk i Aure allerede tidlig i steinalderen. Fosnakulturen er godt representert med flere funnsteder, ikke minst ved en stor utgraving på Tjeldbergodden før det store anleggsarbeidet med gassterminal startet opp. Arkeologiske utgravinger foregikk over lang tid, og arkeologene måtte til slutt gi opp fordi funnområdet ble for stort.

### Kommunesammenslåing

1. januar 2006 ble den frivillige kommunesammenslåingen mellom Aure og Tustna gjennomført. Den nye kommunen heter Aure, mens kommunevåpenet er basert på Tustnas, med en sølvfarget (hvit) klippfisk. Aures gamle kommunevåpen var to ørnehoder.

Tusenårssted
------------

Aure kommunes tusenårssted er Aure kyrkje og kyrkjestad. Kommunen har også plantet flere tusenårstre; et ved Aure kyrkje, to ved Stemshaug kyrkje, et på Fævelen og et i Todalen og et ved alle skoler og barnehager (ni stykker).

Tidligere Tustna kommune hadde Kråksundet notnaust og sjøbruksmuseum som tusenårssted.

Politikk
--------

Se også utfyllende artikkel: Kommunestyrevalg i Aure.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 50,6 | +17,9 | 869 | +212 | 10 | +4 | 4 |
| Høyre | 20,1 | +5,2 | 346 | +45 | 4 | +1 | 2 |
| Senterpartiet | 16,8 | −12,4 | 288 | −297 | 3 | −3 | 1 |
| Kristelig Folkeparti | 5,2 | 0 | 90 | −15 | 1 |  |  |
| Fremskrittspartiet | 4,2 | +2,0 | 73 | +28 | 1 | +1 |  |
| Miljøpartiet De Grønne | 3,1 | +3,1 | 53 | +53 |  |  |  |
| Andre |  | −15,7 |  | −317 |  | −3 |  |
| Valgdeltakelse/Total | 64,5 % | 1 745 | 19 | 7 |
| **Ordfører:** Hanne Berit Brekken (Ap) | **Varaordfører:** Henning Torset (H) |
| Merknader: Kilde:  |

Kjente personer fra Aure
------------------------

* Jappe Ippes (ca. 1655-1720), klippfiskpionér
* Jacob Hersleb Sodemann (1780 -1849), representant til det første overordentlige Storting i 1814
* Peter Thams Buschmann (1849-1903, forretningsmann (fiskerier), grunnlegger av byen Petersburg, Alaska
* Ivar Otto Irgens Mogstad (1856-1928), medlem av Nansens Fram-ekspedisjon
* Rikard Olsvik (1930-2017), stortingsrepresentant (Ap) 1981-1993

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  «Høyeste fjelltopp i hver kommune». Kartverket. Besøkt 27. juni 2017.
5. ↑  Aure kommune Tjeldbergodden[*død lenke*]
6. ↑  valgresultat.no
7. ↑  «Kommunestyret (04.10.2023)». Aure kommune.

Eksterne lenker
---------------

* Offisielt nettsted Rediger på Wikidata

* (en) Aure – kategori av bilder, video eller lyd på Commons Rediger på Wikidata

* (en) Aure – galleri av bilder, video eller lyd på Commons Rediger på Wikidata
* (no) Aure i Store norske leksikon
* (no) Aure - Kulturnett Møre og Romsdal
* (no) Aure kyrkje - Kulturnett Møre og Romsdal

| * v
* d
* r
Møre og Romsdal |
| --- |
| Møre og Romsdal | Nordmøre | 
* Averøy
* Gjemnes
* Kristiansund
* Smøla
* Sunndal
* Surnadal
* Tingvoll
* Aure

 | Norges flagg |
| Nordmøre/Romsdal | 
* Hustadvika

 |
| Romsdal | 
* Aukra
* Molde
* Rauma
* Vestnes

 |
| Sunnmøre | 
* Fjord
* Giske
* Hareid
* Herøy
* Sande
* Stranda
* Sula
* Sykkylven
* Ulstein
* Vanylven
* Volda
* Ørsta
* Ålesund

 |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** VIAF **·** LCCN **·** ISNI **·** GeoNames **·** Sentralt stedsnavnregister **·** MusicBrainz
 |